[pic] | KOMISIJA EVROPSKIH SKUPNOSTI |

Bruselj, 16.5.2007

COM(2007) 260 konč.

2007/0093 (CNB)

Predlog

UREDBA SVETA

o spremembi Uredbe (ES) št. 974/98 glede uvedbe eura na Malti

(predložila Komisija)

OBRAZLOŽITVENI MEMORANDUM

1. OZADJE PREDLOGA

Komisija je 16. maja 2007 v skladu s členom 122(2) ES sprejela predlog za odločbo Sveta, v katerem ugotavlja, da Malta izpolnjuje potrebne pogoje za sprejetje enotne valute in da se odstopanje Malte odpravi s 1. januarjem 2008.

Če bo Svet predlog sprejel, bo moral nato sprejeti še druge potrebne ukrepe za uvedbo eura na Malti.

Uredba Sveta (ES) št. 974/98 o uvedbi eura[1] ureja uvedbo eura v državah članicah prvega vala območja eura in Grčiji.[2] Ta uredba je bila spremenjena z Uredbo (ES) št. 2169/2005 zaradi priprave na prihodnje širitve območja eura in z Uredbo (ES) št. 1647/2006, da bi se zajela Slovenija, ki je sprejela euro 1. januarja 2007. Komisija je 16. maja 2007 sprejela predlog za spremembo Uredbe (ES) št. 974/98, da se zajame Ciper, ki bo skladno z odpravo odstopanja v korist Cipra, ki začne veljati 1. januarja 2008, na navedeni datum sprejel euro.

Da bi Uredba (ES) št. 974/98 zajemala tudi Malto, je treba v to uredbo vključiti navedbo te države članice. Ta predlog vsebuje potrebne spremembe te uredbe.

Načrt Malte za prehod določa, da je treba uporabiti tako imenovani scenarij „velikega poka“, torej da je treba sprejetje eura kot valute Malte in uvedbo eurskih bankovcev in kovancev v tej državi članici opraviti istočasno.

2. PRAVNI VIDIKI

2.1. Pravna podlaga

Pravna podlaga tega predloga je člen 123(5) ES, ki omogoča sprejetje drugih potrebnih ukrepov za uvedbo eura v državi članici, katere odstopanje je bilo odpravljeno v skladu s členom 122(2) ES.

Svet odloča s soglasjem držav članic brez odstopanja in zadevne države članice na predlog Komisije in po posvetovanju z ECB.

2.2. Subsidiarnost in sorazmernost

Predlog je v izključni pristojnosti Skupnosti. Načelo subsidiarnosti se zato ne uporablja.

Ta pobuda ne predlaga več, kot je potrebno za dosego njenih ciljev, in je zato skladna z načelom sorazmernosti.

2.3. Izbira pravnega instrumenta

Uredba je edini primeren pravni instrument za spremembo Uredbe Sveta (ES) št. 974/98 o uvedbi eura.

3. PRORAčUNSKE POSLEDICE

Predlog ne vpliva na proračun Skupnosti.

4. POJASNILA O POSAMEZNIH čLENIH

4.1. Člen 1

V skladu s točko (a) člena 1 in členom 1a Uredbe (ES) št. 974/98 preglednica v Prilogi k navedeni uredbi vsebuje seznam sodelujočih držav članic in določa datum sprejetja eura, datum prehoda na eursko gotovino in obdobje „opuščanja“, če je primerno, za vse te države članice. V skladu s točko (i) člena 1 Uredbe (ES) št. 974/98 se lahko obdobje „opuščanja“ uporablja samo v državah članicah, v katerih datum sprejetja eura sovpada z datumom prehoda na eursko gotovino. To se ni zgodilo v enajstih držav članicah, ki so sprejele euro 1. januarja 1999, in v Grčiji, ki je sprejela euro 1. januarja 2001. V Sloveniji je datum sprejetja eura sovpadal z datumom prehoda na eursko gotovino (1. januar 2007), vendar se ta država ni odločila za obdobje „opuščanja“. Tudi načrta Cipra in Malte za prehod določata isti datum za sprejetje eura in za prehod na eursko gotovino (1. januar 2008), a se državi nista odločili za obdobje „opuščanja“.

Ta člen dodaja Malto in naslednje ustrezne podatke za to državo članico v preglednico iz Priloge k Uredbi (ES) št. 974/98 po protokolarni razvrstitvi.

Država članica | Datum sprejetja eura | Datum prehoda na eursko gotovino | Država članica z obdobjem „opuščanja“ |

„Malta | 1. januar 2008 | 1. januar 2008 | Ne“ |

4.2. Člen 2

Ta člen določa datum začetka veljavnosti Uredbe 1. januar 2008 in zagotavlja, da se bo uporabljala v skladu s časovno razporeditvijo drugih aktov Sveta v zvezi s sprejetjem eura na Malti, torej datumom odprave odstopanja in datumom začetka veljavnosti menjalnega razmerja malteške lire.

2007/0093 (CNB)

Predlog

UREDBA SVETA

o spremembi Uredbe (ES) št. 974/98 glede uvedbe eura na Malti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 123(5) Pogodbe,

ob upoštevanju predloga Komisije[3],

ob upoštevanju mnenja Evropske centralne banke[4],

ob upoštevanju naslednjega:

(1) Uredba Sveta (ES) št. 974/98 z dne 3. maja 1998 o uvedbi eura[5] določa, da se z eurom zamenjajo valute tistih držav članic, ki so izpolnile zahtevane pogoje za sprejetje enotne valute takrat, ko je Skupnost vstopila v tretjo fazo ekonomske in monetarne unije.

(2) Z Uredbo Sveta (ES) št. 2596/2000[6] se je spremenila Uredba (ES) št. 974/98 zaradi zamenjave grške valute z eurom.

(3) Z Uredbo Sveta (ES) št. 2169/2005[7] se je spremenila Uredba (ES) št. 974/98, da se državam članicam, ki še niso sprejele eura kot svojo edino valuto, omogoči priprava na uvedbo eura.

(4) Z Uredbo Sveta (ES) št. 1647/2006[8] se je spremenila Uredba (ES) št. 974/98 zaradi zamenjave slovenske valute z eurom.

(5) Z Uredbo Sveta (ES) št. xxx/2007[9] se je spremenila Uredba (ES) št. 974/98 zaradi zamenjave ciprske valute z eurom.

(6) V skladu s členom 4 Akta o pristopu iz leta 2003 je Malta država članica z odstopanjem, kot je opredeljeno v členu 122 Pogodbe.

(7) Na podlagi Odločbe Sveta 2007/…/ES z dne … … 2007 v skladu s členom 122(2) Pogodbe v zvezi s sprejetjem enotne valute na Malti 1. januarja 2008[10] Malta izpolnjuje zahtevane pogoje za sprejetje enotne valute in odstopanje v korist Malte se odpravi s 1. januarjem 2008.

(8) Zaradi uvedbe eura na Malti je treba razširiti veljavne določbe o uvedbi eura iz Uredbe (ES) št. 974/98 na Malto.

(9) Načrt Malte za prehod določa, da morajo na dan uvedbe eura kot njene valute, eurski bankovci in kovanci postati zakonito plačilno sredstvo v navedeni državi članici. Zato je datum sprejetja eura in datum prehoda na eursko gotovino 1. januar 2008. Obdobje „opuščanja“ se ne uporabi.

(10) Uredbo (ES) št. 974/98 je zato treba ustrezno spremeniti –

SPREJEL NASLEDNJO UREDBO:

Člen 1

Priloga k Uredbi (ES) št. 974/98 se spremeni v skladu s Prilogo k tej uredbi.

Člen 2

Ta uredba začne veljati 1. januarja 2008.

Ta uredba je v celoti zavezujoča in se neposredno uporablja v vseh državah članicah v skladu s Pogodbo o ustanovitvi Evropske skupnosti.

V Bruslju,

Za Svet

Predsednik

Priloga

V Prilogi k Uredbi (ES) št. 974/98 se med navedbama za Luksemburg in Nizozemsko vstavi naslednja vrstica.

Država članica | Datum sprejetja eura | Datum prehoda na eursko gotovino | Država članica z obdobjem „opuščanja“ |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Malta | 1. januar 2008 | 1. januar 2008 | Ne“ |

[1] UL L 139, 11.5.1998, str. 1. Uredba, kakor je bila nazadnje spremenjena z Uredbo Sveta (ES) št. 1647/2006 z dne 7. novembra 2006 (UL L 309, 9.11.2006, str. 2).

[2] Prim. Uredbo Sveta (ES) št. 2596/2000 z dne 27 novembra 2000 o spremembi Uredbe Sveta (ES) št. 974/98 o uvedbi eura (UL L 300, 29.11.2000, str. 2).

[3] UL C , , str. .

[4] UL C , , str. .

[5] UL L 139, 11.5.1998, str. 1. Uredba, kakor je bila nazadnje spremenjena z Uredbo Sveta (ES) št. xxx/2007 (UL L, , str. ).

[6] UL L 300, 29.11.2000, str. 2.

[7] UL L 346, 29.12.2005, str. 1.

[8] UL L 309, 9.11.2006, str. 2.

[9] UL L , , str. .

[10] UL L , , str..